Utkast til første del av Menighetsplan

***Bugården menighet 2025 – 2029***

**Visjon: Bugården menighet
 – levende fellesskap med Gud og hverandre**

**Verdier**

1. Vi vil at Bugården menighet skal kjennetegnes av inkludering og mangfold

2. Vi vil være kirke for dem som søker fordypning og fellesskap i troen.

3. Vi vil at Bugården kirke skal være et godt sted å komme til for mennesker som bruker kirken sjeldnere, og ved spesielle anledninger i livet

4. Vi vil være en raus, synlig og åpen hverdagskirke i nærmiljøet

**Satsningsområder 2025- 29**

**Barn, unge og fellesskap**

I kirken møtes vi på tvers av generasjoner, interesser og hva vi gjør ellers i livet. Menigheten har mange samlinger for ulike grupper gjennom uka.

Arbeidet for barn og unge løfter vi fram som et særlig satsingsområde.

* Gudstjenesten søndag formiddag er sentrum i menighetens liv, og samler oss som fellesskap, på tvers av det vi gjør ellers i uka. Etter gudstjenesten er det kirkekaffe hver søndag. Det er Søndagsskole, Søndagsklubb og SøndagsKRIK annenhver søndag.
* Vi arbeider for å få til god sammenheng i barne- og ungdomsarbeidet. Relasjonsbygging og god og stabil voksenkontakt blir prioritert.
* Vi legger ressurser i et godt konfirmantarbeid, der den enkelte konfirmanten blir sett, og der undervisningen passer for ungdommene der de er i livet.
* I menighetsarbeidet er vi bevisst på hvordan vi kan skape møtepunkter og tilknytningspunkter mellom de som bruker kirken ofte, og de som bruker kirken ved særlige anledninger og faser i livet. Slik åpner og utvider vi fellesskapet.

**Frivillighet**

Frivillige er menighetens viktigste ressurs.
Som frivillig får man bidra og bety noe for andre, og man blir del av et fellesskap.

* Vi ivaretar og verdsetter frivilligheten gjennom god organisering og oppfølging, kursing og veiledning.
* Vi utvikler det frivillige arbeidet i menigheten gjennom strategier og gode systemer. Dette innebærer også å utvikle et godt samspill mellom de frivillige, og mellom frivillige og ansatte.
* Vi rekrutterer nye mennesker som frivillige i Bugården kirke.
* Vi har et raust og åpent miljø, der godt etablerte og nye mennesker i menigheten blir kjent og arbeider sammen.

**Åpen og synlig kirke**

Bugården kirke er et signalbygg i nærmiljøet som mange går forbi. Kirken står der som et vitnesbyrd om Guds kjærlighet på vårt sted, og peker på tro, håp og fred i en urolig verden. Vi vil legge til rette for at flere blir kjent med det som skjer i Bugården kirke.

* Vi utvikler kirketunet som en møteplass i nærmiljøet.
* Bugården kirke er åpen for lystenning og stillhet på hverdagene
* Vi satser på kultur. Kirkekino, konserter og bildekunst åpner kirken for flere.
* Vi synliggjør mangfoldet av tilbud og muligheter i Bugården menighet for alle som bor i soknet.